सरकार सत्ता के नशे में चूर समस्याएं भरपूर : शिबू सोरेन
झामुमोके केंद्रीय अध्यक्ष सह सांसद शिबू सोरेन ने झारखंड की रघुवर सरकार के एक साल के शासनकाल पर दिए गए अपने बयान से मुकर गए हैं। एक दिन पहले शिबू सोरेन ने राज्य की रघुवर सरकार के कामकाज की सराहना की थी। अपने इस बयान के एक ही दिन बाद रविवार को उन्होंने प्रेस बयान जारी कर राज्य सरकार के खिलाफ हमला बोला है। उन्होंने कहा कि राज्य सरकार सत्ता के नशे में चूर है और राज्य की जनता के पास समस्याएं भरपूर है। उन्होंने कहा कि सरकार के एक साल पर दिया गया उनके बयान को मीडिया ने सही नहीं समझा। यह सरकार तो गरीब विरोधी और मजदूर विरोधी काम कर रही है। यह सरकार मजदूरों का हक हड़पना चाहती है। इस विधेयक के विरोध में पार्टी के लोग राज्यपाल से भी मिले।
शिबू सोरेन ने कहा कि यह सरकार मूलवासियों की नहीं बल्कि व्यापारियों के लिए कार्य कर रही है। जनता से सरकार की बेरूखी का नतीजा लोहरदगा उपचुनाव में दिख चुका है। आनेवाले समय में यह नजारा पूरे राज्य में दिखेगा। उन्होंने कहा कि राज्य की रघुवर सरकार तो अफसरों को काम ही नहीं करने देती है। पूर्व की सरकारों ने भी तबादला किया है, लेकिन काम करनेवाले अफसरों को तवज्जो देती रही। रघुवर सरकार के कार्यकाल में तो कई अफसर अपना बोरिया-बिस्तर खोल भी नहीं पाता कि उसे नए जगह में तबादला कर दिया जाता है। उन्होंने कहा कि बार बार ट्रांसफर करने से उनकी कार्यक्षमता पर भी असर पड़ता है। इसका सीधा असर विकास कार्यों पर पर पड़ता है। उन्होंने कहा कि विकास काम दिखना चाहिए। झारखंड अलग राज्य का गठन जिस उद्देश्य से हुआ था, वह अभी भी पूरा नहीं हो पाया है। हम सबक मिल कर राज्य की जनता की भलाई के लिए सोचना होगा। ग्रामीण क्षेत्रों की मुलभूत समस्याओं पर ध्यान देने की जरूरत है।
सोरेन ने कहा कि उनका मानना है कि कोई भी सरकार चाहे वह अपना कार्यकाल एक साल पूरा करे चाहे पांच साल, उसे जनहित का कार्य करना होगा। यह किसी भी सरकार का दायित्व होता है। झारखंड की जनता ने इस सरकार को बहुमत दिया है, तो सरकार को भी अपने वादों को पूरा करना होगा। राज्य सरकार गरीब जनता की हित की बात करे। उनके लिए नीतियां बनाएं। केवल व्यापारियों के लिए कार्य करना किसी भी सरकार का दायित्व नहीं है।
hin_Deva hin_Deva hin_Deva hin_Deva